**Χαιρετισμός του Προέδρου της Βουλής κ. Νικήτα Κακλαμάνη στα εγκαίνια της Έκθεσης: «Η κοινή μας Ευρώπη»**

Αξιότιμε κύριε Ponikiewski,

Αξιότιμε κύριε Πρόεδρε της Επιτροπής Ευρωπαϊκών Υποθέσεων,

Αγαπητοί μου συνάδελφοι,

 Σήμερα έχω τη χαρά και την τιμή να εγκαινιάσω μαζί με τον Επιτετραμμένο της Πολωνικής Δημοκρατίας στην Ελλάδα, κ. Wojciech Ponikiewski (Βόϊτσεκ Πονικιέφσκι) την έκθεση φωτογραφίας « Η Κοινή μας Ευρώπη», που θα φιλοξενείται για δύο βδομάδες στο Ελληνικό Κοινοβούλιο. Η «κοινή μας Ευρώπη», είναι η Ευρώπη της ελευθερίας, της δημοκρατίας, της ισότητας, του Κράτους Δικαίου, του σεβασμού της ανθρώπινης αξιοπρέπειας και των δικαιωμάτων του ανθρώπου. Οι αξίες αυτές κατοχυρώνονται στη Συνθήκη για την Ευρωπαϊκή Ένωση, αλλά και στη συλλογική συνείδηση των λαών μας.

Όπως γνωρίζετε στη μακρά μου πορεία στα κοινά, έχω διατελέσει στο παρελθόν βουλευτής, ευρωβουλευτής, δήμαρχος, υπουργός, Αντιπρόεδρος της Βουλής, καθώς και Πρόεδρος της Επιτροπής Ευρωπαϊκών Υποθέσεων. Μάλιστα, κατά τη θητεία μου ως Προέδρου της Επιτροπής το δεύτερο εξάμηνο του 2020 επί κροατικής Προεδρίας εγκαινιάστηκε η πρακτική αυτή των εκθέσεων στην έναρξη της εκάστοτε Προεδρίας. Στόχος αυτής της πρωτοβουλίας είναι ακριβώς να αναδεικνύουμε όσα μας ενώνουν, και να υπενθυμίζουμε - σε μία περίοδο που τίποτα δεν θα πρέπει πια να θεωρείται δεδομένο – ότι έχουμε καθήκον να υπηρετούμε και να προασπίζουμε με όλες μας τις δυνάμεις τις κοινές μας αξίες.

Σήμερα, ο κ. Ponikiewski θα ενημερώσει τους Βουλευτές της Επιτροπής Ευρωπαϊκών Υποθέσεων για τις προτεραιότητες της Πολωνικής Προεδρίας, η οποία ξεκίνησε πριν λίγες εβδομάδες, εν μέσω των μεγάλων προκλήσεων που αντιμετωπίζει η Ευρωπαϊκή οικογένεια. Ας θυμηθούμε μια ημερομηνία ορόσημο, την 1η Μαΐου του 2004, τότε που η Πολωνία εντάχθηκε στην Ευρωπαϊκή Ένωση και αποτελεί, για μία εικοσαετία, μέλος μιας ισχυρής Ευρώπης, μίας Ευρώπης που ενισχύεται παρόλες τις αντιξοότητες της σύγχρονης εποχής.

Κυρίες και κύριοι,

Η Ελλάδα και η Πολωνία χαίρουν μίας μακράς φιλίας, μίας φιλίας αιώνων που αποτυπώθηκε έμπρακτα κατά τη διάρκεια της Ελληνικής Επανάστασης. Πόσοι Πολωνοί εντάχθηκαν στο στρατό των Φιλικών στη Μολδοβλαχία; Πόσοι εξ αυτών πήραν μέρος σε μάχες για την απελευθέρωση της χώρας μας, εγκατέλειψαν την Πολωνία, ταξίδεψαν χιλιάδες χιλιόμετρα μακριά από τον τόπο τους για να πολεμήσουν στο πλευρό των Ελλήνων για την ελευθερία τους; Η αφοσίωσή τους υπήρξε αξιοσημείωτη και άφησε το στίγμα της στον δίκαιο αγώνα των Ελλήνων.

Οι ομοιότητες των δύο λαών είναι πολλές. Και οι δύο λαοί τελούσαν υπό την επικυριαρχία άλλων. Υπέφεραν αλλά δεν λύγισαν και το τίμημα που έπρεπε να πληρώσουν για την ανεξαρτησία τους ήταν, όπως απέδειξε η ιστορία, υψηλό.

Ο Πολωνικός φιλελληνισμός αποτυπώνεται στον Τύπο της εποχής και στον θαυμασμό των Πολωνών για το αρχαίο Ελληνικό πνεύμα. Οι ήρωες της Ελληνικής Επανάστασης θεωρήθηκαν ως συνεχιστές των ιδεωδών του αρχαίου ελληνικού κόσμου, τα επιτεύγματα των οποίων έγιναν γνωστά σε ολόκληρο τον κόσμο.

Περίπου έναν αιώνα αργότερα στις 13 Μαρτίου 1919, το Βασίλειο της Ελλάδος αναγνώρισε επίσημα την Πολωνική Δημοκρατία, η οποία τέσσερεις μήνες νωρίτερα ανακήρυξε την ανεξαρτησία της. Μόλις δύο μήνες μετά παρουσίασε τα διαπιστευτήριά του ο πρώτος απεσταλμένος της Πολωνικής Κυβέρνησης, Πρέσβυς August Zaleski (Άουγκουστ Ζαλέσκι), ένας από τους λαμπρότερους Πολωνούς διπλωμάτες, ο οποίος το 1926 έγινε Υπουργός Εξωτερικών, για μια εξαετία, σε διαδοχικές κυβερνήσεις.

Έκτοτε οι δύο λαοί συνεργάζονται στενά, με σεβασμό στα ανθρώπινα δικαιώματα, υποστηρίζοντας τις κοινές τους αξίες. Οι κοινοί στόχοι της Ευρωπαϊκής οικογένειας παραμένουν ένα απαιτητικό και δύσκολο εγχείρημα.

Κύριε Ponikiewski, ως εκπρόσωπος της Πολωνικής Δημοκρατίας στην Ελλάδα, καλείστε, κατά το εξάμηνο της Προεδρίας σας, να αντιμετωπίσετε σημαντικές γεωπολιτικές εξελίξεις και απειλές, εμπόλεμες συρράξεις, μεταναστευτική κρίση, ενεργειακή ασφάλεια, άμυνα, ανθρώπινα δικαιώματα, ισότητα των πολιτών και κλιματολογικές απειλές. Θέματα τα οποία είμαι πεπεισμένος ότι θα αντιμετωπίσετε με φρόνηση και παρρησία, με σύνεση και φροντίδα.

Καλή επιτυχία, στην Πολωνική Προεδρία!